Полный православный молитвослов. Спаси́телю, Пресвятой Тро́ице, Божией Матери, Святы́м угодникам Божиим. И безплотным силам, читаемых пред святыми иконами на молебнах и всенощных бдениях, с присоединением тропарей и величаний
Составленный священномучеником протоиереем Алексием Ставровским

Путь к Бо́гу – молитва

Святитель Игнатий (Брянчанинов)

По благословению

Архиепископа Брюссельского и Бельгийского СИМОНА

Отдел первый
Молитвы Спаси́телю и Пресвятей Тро́ице

Вся елика аще молящеся просите, веруйте, яко приемлете: и будет вам (Мк. 11, 24) – возвестил Господь. Свою молитву о помощи и заступничестве мы обращаем теперь и к священномученику Алексию Ставровскому, удостоенному от Го́спода мученического венца.

Он принял мученическую кончину в осенние дни 1918 года, когда в Петербурге были арестованы тысячи представителей «старого мира» – «в ответ на убийство Урицкого». В период с 31 августа по 1 октября было расстреляно 512 человек. В списке под номером 59 – имя протоиерея А. Ставровского. Обстоятельства его гибели остаются неизвестными. Но известно главное: отец Алексий принял смерть за Христа, за исполнение своих пастырских обязанностей и поддержание веры в душах морских офицеров. Ведь он окормлял тех, кто подлежал уничтожению в первую очередь – офицерский состав Царской Армии.

Священномучениче отче Алексие, моли Бо́га о нас!

10 июля[1],
в день Положения ризы Господней

Молитва Спаси́телю

Благодари́м Тя, Влады́ко человеколю́бче, Царя́ веко́в и подателя благих, разрушившаго вражды средостение и мир подавшаго роду человеческому: даруй и нам, рабом Твои́м, мир ризою Твое́ю честною: вкорени во все́х страх Тво́й, и друг ко другу любовь утверди: угаси всякую распрю, вся разногласия и соблазны: яко Ты еси́ мир наш, и Тебе́ славу возсылаем со Отце́м и Святы́м Ду́хом, ныне и присно и во веки веко́в. Ами́нь.

Тропарь, глас 4-й

Дне́сь притецем, вернии, к Боже́ственней и цельбоносней ризе Спаси́теля нашего Бо́га, благоизволившаго сию плотию носити и на кресте святую Свою кровь излияти, е́юже искупи нас от работы вра́жия. Тем благодаряще вопием Ему́: спаси Великаго господина нашего Патриарха Московскаго и всея Руси́ Алекси́я II и святителей, град и вся люди честною Твое́ю ризою защити, и спаси души наша, яко Человеколю́бец.

1 августа, в праздник Происхождения (изнесения) честных древ Животворящаго Креста Господня

Молитва Спаси́телю

Влады́ко, Го́споди святы́й, в вы́шних живый и всевидящим Твои́м оком призираяй на всю тварь! Тебе́ приклоняем выю души и тела, Тебе́ молимся, Святе святых, простри руку Твою́ невидимую от святаго жилища Твоего́, и благослови вся ны, и прости нам всякое согрешение вольное же и невольное, словом или делом содеянное. Даруй нам, Го́споди, умиление, даруй слезы сокрушенныя души во очищение многих грехов наших, даруй велию Твою́ милость миру Твоему́ и нам, недостойным рабом Твои́м, яко благословенно и препрославлено есть имя Твое́, ныне и присно, и во веки веко́в. Ами́нь.

16 августа, в день перенесения Нерукотворенного образа Спаси́теля из Едессы в Константинополь

Молитвы Спаси́телю

Молитва первая

Го́споди щедре и милостиве, долготерпеливе и многомилостиве, внуши молитву нашу и вонми гласу моления нашего, сотвори с нами знамение во благо, настави нас на путь Тво́й, еже ходити во истине Твое́й, возвесели сердца наша, во еже боятися имени Твоего́ святаго. Зане велий еси́ Ты и творяй чудеса, Ты еси́ Бог един, и несть подобен Тебе́ в бозех, Го́споди, силен в милости и благ в крепости, во еже помогати и утешати и спасати вся уповающих на имя святое Твое́. Ами́нь.

Молитва вторая

О, Преблаги́й Го́споди Иису́се Христе́, Бо́же наш! Ты иногда человеческаго образа Твое́ лице пресвятое омыв водою и отер убрусом, чудесне оное на том же убрусе изобразити и Едесскому князю Авгарю во исцеление недуга его послати благоволил еси: се и мы ныне, грешнии раби Твои́, одержимии душевными и телесными недуги нашими, лица Твоего́, Го́споди, ищем и с Дави́дом во смирении душ наших зовем: не отврати лица Твоего́ от нас, и уклонися гневом от рабо́в Твои́х: помощник нам буди, не отрини нас и не остави нас. О, всемилостивый Го́споди, Спаси́телю наш! Вообрази Сам Себе́ в душах наших, да, во святыне и правде жительствующе, будем сынове Твои́ и наследницы царствия Твоего́, и тако Тебе́, премилостиваго Бо́га нашего, купно со безначальным Отце́м Твои́м и Пресвяты́м Ду́хом, славити не престанем во веки. Ами́нь.

Молитва Пресвятей Тро́ице

Пресвята́я Тро́ице, Единосу́щная Державо, все́х благих вина, что́ воздади́м Тебе́ за вся, я́же воздала еси́ нам, грешным и недостойным, прежде, неже на свет произыдохом, за вся, я́же воздаеши коему́ждо нас по вся дни и я́же уготовала еси́ всем нам в веце грядущем? Подобаше убо за толикия благодеяния и щедроты благодарити Тя не словесы точию, но паче делы, храняще и исполняюще заповеди Твоя́: мы же, страстем нашим и злым обычаем внемше, в безчисленные от юности низвергохомся грехи и беззакония. Сего́ ради, яко нечистым и оскверненным, не точию пред трисветлое лице Твое́ безстудно явитися, но ниже имене Твоего́ Пресвятаго изрещи довлеше нам, аще бы не Ты Сама благоизволила во отраду нашу возвестити, яко, чистыя и праведныя любящи, и грешники кающиеся милуеши и благоутробне приемлеши. Призри́ убо, о Пребожественная Тро́ице, с высоты святыя славы Твоея́ на нас, многогрешных, и благое произволение наше вместо благих дел приими, и подаждь нам духа истиннаго покаяния, да возненавидевше всякий грех, в чистоте и правде до конца дней наших поживем, творяще пресвятую волю Твою́ и славяще чистыми помыслы и благими деяньми сладчайшее и великолепое имя Твое́. Ами́нь.

Молитва Бо́гу Отцу

Всемогу́щий Влады́ко, премудрый и всеблагий Го́споди, светоначальнаго Сы́на пребезначальный Родителю, и Животворящаго Ду́ха Твоего́ вечный присносущный Самоизводителю, Егоже величество неизчетно, слава несказанна, и милость безмерна. Благодари́м Тя, яко воззвал еси́ нас от небытия и почтил еси́ драгоценным образом Твои́м, яко даровал еси́ нам, недостойным, не точию познавати и любити Тя, но еже сладостнейше есть, и Отце́м своим нарицати Тя. Благодари́м Тя, Бо́же милосердия и щедрот, яко преступивших заповедь Твою́, не оставил еси́ нас посреди греха и сени смертныя, но благоволил еси́ единороднаго Твоего́ Сы́на, Имже и веки сотворены суть, послати на землю нашего ради спасения, да, вочеловечением Его́ и страшными страданьми, мучительства диаволя и тли смертныя свободимся. Благодари́м Тя, Бо́же любве и сил, яко, по вознесении на небо дражайшаго Спаси́теля нашего, умолен быв крестом Его́, низпослал еси́ и Ду́ха Твоего́ Пресвятаго на избранные Его́ ученики и Апостолы, да, силою Богодухновенныя проповеди их, озарят весь мир нетленным светом Евангелия Христова. Сам убо, человеколюбивый Влады́ко, услыши ныне смиренную молитву недостойных чад Твои́х, да якоже создал еси́ нас за едину Твою́ благость, искупил еси́ ны за едино благоутробие Твое́, тако и спасеши нас по единому безприкладному милосердию Твоему́: зане от дел наших ниже следа спасения имамы, но чаяние праведныя мести и отлучения от пресветлаго лица Твоего́: аще бо и о едином праздном глаголе взыскано будет в день суда и испытания, о неизчетных наших беззакониях, имиже согрешихом пред Тобо́ю, кий, имамы воздати ответ? Сего́ ради весьма от дел наших отчаявшеся оправдания, ко Твое́й единей, всяк ум и всякое слово превосходящей, прибегаем благости, юже аки твердое основание надежды имуще, молим Тя: согрешихом, очисти Го́споди! беззаконновахом, прости Влады́ко! прогневахом Тя, примирися Долготерпеливе, и сохрани прочее: ум, совестьи сердце наше от скверн мирских, избави и спаси ны от многомятежные бури страстей и грехопадений, вольных же и невольных, ведомых и неведомых, и в тихое управи пристанище веры, любве и упования жизни вечныя. Помяни нас в милости Твое́й, Го́споди, даруй нам вся, я́же ко спасению, прощения, паче же чистое и безгрешное житие: сподоби нас любити Тя, и боятися от всего сердца нашего, и творити во всем волю Твою́ святую, молитвами пречистыя Владычицы нашея Богородицы и все́х святых Твои́х, яко благ и человеколюбец Бог еси, и Тебе́ славу и благодарение и поклонение возсылаем, со единородным Твои́м Сы́ном, и со пресвятым и благим и животворящим Твои́м Ду́хом, ныне и присно и во веки веко́в. Ами́нь.

Молитва Бо́гу Сы́ну

Единородне Сы́не и Слове Бо́жий, изволивый нашего ради спасения воплотитися и смерть претерпети, ныне же, и с пречистою плотию Твое́ю, на небесех на престоле со Отце́м седяй и всем миром управляяй, не забуди милосердием Твои́м нас, долу сущих и многими напастьми и скорбьми искушаемых, иже аще и весьма нечисти и недостойни есмы, но в Тебе́, Спаси́теля и Го́спода нашего, веруем и иного Ходатая и надежды спасения не вемы. Пода́ждь, о Искупителю всеблагий, да памятуем выну, коликих мучений души и тела Твоего́ потребно бяше, во еже удовлити за грехи наша вечной правде Отца́ Твоего́, и како даже до ада со креста низшел еси́ пречистою душею Твое́ю, да нас власти и мучительства адова свободиши: памятующе же о сем, да блюдемся от страстей и грехов, бывших виною лютых страданий и смерти Твоея́, и да любим правду и добродетель, еже всякаго дара Тебе́ в нас приятнейше есть. Я́ко искушенный по всяческим, Сам веси, о Всеблагий, коль велика есть немощь духа и плоти нашея, а враг наш силен и злохитр, яко лев рыкая ходит, иский кого поглотити: не остави убо нас Свое́ю всесильною помощию, и буди с нами выну, храня и покрывая, наставляя и укрепляя, радуя и веселя дух наш. Мы же, на лоно любве и милосердия Твоего́ повергающеся, весь живот наш, временный и вечный, Тебе́ предаем, нашему Владыце, Искупителю и Господу, моляще из глубины души, да, имиже веси судьбами, сотвориши нам прейти безбедно мрачную жития сего земнаго юдоль и достигнути Богокраснаго чертога Твоего́, егоже обещал еси́ уготовати всем, верующим во имя Твое́ и последующим Божественным стопам Твои́м. Ами́нь.

Молитва Бо́гу Духу Святому

Царю́ Небе́сный, Утешителю Всеблагий, Душе истины, от Отца́ предвечно исходяй и в Сы́не выну почиваяй, независтный Источниче дарований Божественных, разделяя их коему́ждо, якоже хощеши, Имже и мы, недостойнии, освятихомся и назнаменани есмы в день крещения нашего! Призри́ на молитву раб Своих, прииди к нам, вселися в ны и очисти души наша, да будем уготовани в жилище Пресвяты́я Троицы. Ей, о Всеблагий, не возгнушайся нашея нечистоты и ран греховных, но исцели я всеврачующим помазанием Твои́м. Просвети наш ум, да разумеем суету мира и я́же в мире, оживи нашу совесть, да неумолчно возвещает нам, я́же подобает творити и я́же отметати, исправи и обнови сердце, да не источает прочее день и нощь помышлений злых и желаний не подобных, укроти плоть и угаси росоносным дыханием Твои́м пламень страстей, имже помрачается в нас драгоценный образ Бо́жий. Ду́ха праздности, уныния, любоначалия и празднословия отжени от нас, подаждь нам духа любве и терпения, духа кротости и смирения, духа чистоты и правды, да, исправивше разслабленная сердца и колена, неленостно течем по пути заповедей святых, и тако, избегающе всякаго греха и исполняюще всяку правду, сподобимся улучити кончину мирну и непостыдну, внити в Иерусалим небесный и тамо покланятися Тебе́, купно со Отцем и Сы́ном, поюще во веки веко́в: Тро́ице Святая, слава Тебе́!

Молитвы Господу Иисусу Распятому

Молитва первая

На кресте пригвожденный за ны, Иису́се Христе́, единородный Бо́га Отца́ Сы́не, милости, любве и щедрот неисчерпаемая бездно! Вем, яко грехов ради моих, от неизреченнаго человеколюбия, кровь Твою́ пролияти на кресте изволил еси, юже аз, окаянный и неблагодарный, доселе скверными моими делы попирахи нивочтоже вменях. Тем убо из глубины беззакония и нечистоты моея умныма очима на распятаго Тя на кресте Искупителя моего воззрев, со смирением и верою во глубину язв, Твоего́ милосердия исполненных, себе повергаю, грехов прощения и сквернаго жития моего исправления прося. Милостив буди мне, Влады́ко и Су́дие мой, не отрини мя от лица Твоего́, но всесильною Твое́ю рукою Сам мя к Тебе́ обрати и на путьистиннаго покаяния настави, да отныне положу спасения моего начало. Божественными страданьми Твоими укроти моя плотския страсти: излиянною Твое́ю кровию очисти моя душевныя скверны: распятием Твои́м распни мя миру с его соблазнами и похотьми: крестом Твои́м огради мя от невидимых враг, ловящих душу мою. Прободенными ногами Твоими от всякаго пути лукаваго возбрани ногам моим: прободенными руками Твоими руце мои от всякаго неугоднаго Тебе́ дела воздержи. Пригвожденный плотию, пригвозди страху Твоему́ плоть мою, да уклонився от зла, творю благо пред Тобо́ю. Преклонивый главу Твою́ на кресте, к земли смирения приклони вознесенную мою гордыню: венцем Твои́м терновым огради моя ушеса, во еже не слышати неполезнаго: желчь устами вкусивый, положи хранение нечистым устом моим: отверстое копием имеяй сердце, сердце чисто во мне созижди: всеми Твоими язвами, всего мя сладце в любовь Твою́ уязви, да Тебе́, Го́спода моего, возлюблю всею душею, всем сердцем, всею крепостию и всем помышлением. Даждьми Себе́ странна и неимуща где главы поклонити: даждь ми Себе́ всеблагаго, избавляющаго душу мою от смерти: даждьми Себе́ всесладкаго, услаждающаго мя в скорбех и напастех Свое́ю любовию, да Егоже первее ненавидех, прогневлях, от себе изгонях и ко кресту пригвождах, Сего́ ныне возлюблю, радуяся прииму и сладце крест Его́ до конца жизни моея понесу. Не даждь отселе, о всеблагий Искупителю мой, ни единой моей воли совершатися, понеже зла естьи непотребна, да не паки впаду в тяжкую работу царствовавшаго во мне греха: но Твоя́ воля благая, спасти мя хотящая, да совершается во мне всегда, ейже мя вручая, Тебе́ распятаго Го́спода моего умным очесем моего сердца представляю и молю из глубины души, да и в разлучении моем от бреннаго моего тела, Тебе́ единаго на кресте Твоем узрю, в руце мя защищения Своего́ приемлюща и от воздушных духов злобы храняща, вселяюща же со грешники, покаянием Тебе́ благоугодившими. Ами́нь.

Молитва вторая

Го́споди Иису́се Христе́, Сы́не Бо́га живаго, Творче неба и земли, Спаси́телю мира! Се аз, недостойный и паче всехгрешнейший, смиренно колене сердца моего пред славою величества Твоего́ преклонив, воспеваю крест и страдания Твоя́, и благодарение Тебе́, Царю́ всехи Бо́гу, приношу, яко благоизволил еси́ вся труды и всякия беды, напасти и мучения, яко человек понес ти, да всем нам во всяких печалех, нуждах и озлоблениих состраждущий Помощник и Спаси́тель будеши. Вем, всесильне Влады́ко, яко вся сия Тебе́ убо не быша потребна, но человеческаго ради спасения, да все́х нас искупиши от лютыя работы вра́жия, крест и страдания претерпел еси. Что убо воздам Тебе́, Человеколюбче, о все́х, я́же пострадал еси́ мене ради грешнаго? Не вем, душа бо и тело и вся благая от Тебе́ суть, и вся моя Твоя́ суть, и аз Тво́й есмь. Точию на безчисленное Твое́, благоутробне Го́споди, милосердие надеяся, пою Твое́ неизреченное долготерпение, величаю неисповедимое истощание, славлю Твою́ безмерную милость, поклоняюся пречистым страстем Твои́м, и вселюбезно лобызая язвы Твоя́, вопию: помилуй мя грешнаго, и сотвори, да не безплоден будет во мне крест Тво́й святы́й, да причащаяся зде с верою страданием Твои́м, сподоблюся видети и славу царствия Твоего́ на небеси! Ами́нь.

Молитва воскресшему Спаси́телю

Сла́ва Тебе́, Го́споди Иису́се Христе́, Бо́же мой, яко паки сподобил мя еси́ недостойнаго, прешедша поприще святаго поста, поклонитися Божественным страстем Твои́м и видети всерадостный день преславнаго из гроба воскресения Твоего́, воньже свободил еси́ сущия во аде от век связанныя души праведных. Тоя Божественныя свободы духа и плоти дражайший Спаси́телю мой, и аз желаю, да разреши мя, связана суща многими грехи, и да сотвориши возсияти живоносному свету воскресения Твоего́ во мрачней души моей: вижду до безчисленныя щедроты и неизреченное человеколюбие Твое́, яко не точию от небытия в бытие мя привел еси, и образа Твоего́ подобием украсив, всея дольния твари владыку поставил мя еси, но посем падша с высоты и врагу поработившася, не оставил еси, но, искупив мя безценною кровию Твое́ю, благодатию крещения снабдил мя еси, да востеку на первое достояние. Аз же окаянный, запят быв умом плотским, обратихся вспять и паки раб сотворихся греха и страстей, донележе един по единому погубих вся дары благодати Твоея́. И ныне убо, что́ сотворю, не вем: обаче помянув глаголы пречистых уст Твои́х, яко не пришел еси́ призвати праведника, но грешники в покаяние, и аз, яко един от сих, с верою и смирением прихожду к живоносному гробу Твоему́, не ароматы и воню мира носяй (наг бо есмьи пусть благих дел), но паче надежду имый обрести в нем прощение грехом моим и обновление нечистому житию моему. Призри́ убо на мя кающася и служити Тебе́ хотяща, и не отрини от благодати воскресения Твоего́! Живоносною смертию Твое́ю и погребением умертви моя лютыя страсти, да, яко мертв и погребен, живу в мире сем. Преславным востанием Твои́м воздвигни мою душу, умерщвленную грехи, и оживи совесть, еяже ничтоже в мире нужнейше есть. Вознесением Твои́м отторгни мя от суетных и душетленных благ земных, и сотвори мя горняя мудрствовати, яко да не кто́му себя живя и угождая, но Тебе́, Господу и Бо́гу моему, служа и работая, якоже сподобихся поклонитися воскресению Твоему́ на земли, тако сподоблен буду видети Тебе́, дражайшаго Искупителя моего, и на небеси, за приятие смерти кре́стныя славою и че́стию венчанна, и ставь одесную величествия Твоего́, со Архангелы и А́нгелы, и со всеми искупленными Тобо́ю братиями моими, во веки веко́в пою Тебе́: Аллилу́иа. Ами́нь.

Молитвы Иисусу Сладчайшему

Молитва первая

(Филофея, архиепископа Константина града, исправленная к молению от единого наедине, кроме собора).

Согреших, беззаконновах и не оправдихся пред Тобо́ю, преблагий Влады́ко, преступих спасительныя Твоя́ заповеди и священныя обеты моя, я́же во святом крещении пред святым Твои́м жертвенником, пред А́нгелы же и человеки сотворих: преобидех честную кровь завета Твоего́, е́юже освятихся, общение искупления прием: дух благодати обезчестих, страшнаго же и преестественнаго сыноположения небрегох: всякое писание, Божественный закон и учение Богодухновенное, ударения воздуха тщая, и вещания едина токмо деяний пустая во мне вменишася: именем токмо и словесы честное Ева́нгелие истиннаго христианства окаянный содержу: руце имам ко всякому хищению и лихоимству прилежны: нозе же скоро и дерзостно ко всякой неправде зле текущия, готовы часть братнюю восхищати и попирати, снедающе убогих: уста священных молитв и слова Бо́жия орган, всякия нечистоты, суесловия и клятвопреступления, бесом сотворих во орган: очи и вся моя чувства, блужения и всякаго сквернения премножеством исполних: во мне царствующаго ума Божественное благодати семя поправ, и уды Твоя́, Христе́, блудничи уды сотворив, вместо храма Бо́жия, тли и всякия нечистоты хранилище обретохся. Сего́ ради, преблагий Влады́ко, многое Твое́ человеколюбие в стужение претворих окаянный, и многая Твоя́ благая дарования, в казнь безумно мне преложих: отнюдуже ниже от сущих ми благих, ниже от болезней ближних лучший быв, праведно на мя сам Твоего́ праведнаго наказания язвы подвигох. Но не яростию Твое́ю обличи мя, ниже гневом Твои́м накажи мя, Го́споди. Тебе́ единому согреших, но Тебе́ единому и покланяюся, и сокрушенным сердцем, яко жертву чистую, исповедание Ти приношу: ослаби, человеколю́бче Влады́ко, устави праведно наносимую рану: на победит множество щедрот Твои́х, грехов моих лукавое собрание, и Твоея́ безчисленныя благости пучина да покрыет горькое слез моихморе. Имам в руках Твоего́ человеколюбия образ и величество: разбойника, мытаря, блудницу и блуднаго сына, иже вси паче мене в покаянии благоискусствующе, в небесное царство предвзыдоша. Сними убо и мене исповедающася и припадающа Ти приими, Влады́ко: аще же и техвсяческаго обращения и покаяния множество отстою, недоставшее да исполнит безмерная благость Твоя́, паче же и все, понеже и всего воистинну отстою. Приношу Ти рыдание убогих, и гласы младенец, смиренную и препростую, всякаго возраста молящихся часть, достойную щедрот и прощения Твоего́. Имаши к сему на милосердие и милость преклоняющия Тя крест и вольную смерть, юже за мя неблагодарнаго претерпел еси, подвиги к тому Апостолов, преподобных, постников и мучеников крови: пред всеми же общую все́х надежду и спасение, паче слова без семене рождшую Тя: ихже мольбы человеколюбно приемши, услыши мя, Иису́се Сладчайший, молящаготися, и ниже токмо о мне самом, но и о нихже должен есмь. Спаси же и помилуй Святейшего Патриарха Московского и всея Руси́ Алекси́я II, со всеми благочестивыми архиереи, и весьосвященный чин и причет церковный, и даруй им цело, безмятежно, благоверно, право, по преданию святых Апостол и святых отец, на Вселенских Соборах Ду́хом Святы́м узаконенному, исправляти слово Твоея́ истины: заблуждшия же от Православныя веры еретики и отступники к познанию истины призови, неверныя просвети, да Тя уведят: грешныя к покаянию приведи, девствующим чистоту и воздержание даруй, брачным святыню, вдовицам и сирым буди воспитание, нищим покров, странствующим возвращение; плавающим пристанище, кающимся прощение даруй, плачущим утешение, благим во благости пребывати, средним лучшими быти, согрешающим во исправление приходити. Ей, Иису́се, сладчайший, молютися: даждь грехом моим оставление, ума благопостояние, тела здравие, житию нуждная довольная, мир во днех моих, воздуха благорастворение, земли благоплодие, веры православныя возвращение, и соединение святых Твои́х церквей, низложение ересей, советов нечестивых разорение, огнь любве и всякаго благочестия, в молитве чистоту сердечную, в злоключении терпение и великодушие, в надежди веселие и всякое душевному моему и телесному здравию и спасению полезное, паче же великолепей Твое́й славе подобающее прошение даруй, и исполни по неизмеримым щедротам Твои́м, избавляя мя надлежащаго праведнаго прещения, губительства, труса, потопа, огня, меча и всякия смертоносныя язвы: и не хотяй смерти грешника, даруй ми время ко покаянию, яко да и настоящих зол и будущих вечных мук свобожуся, благодатию и человеколюбием безначальнаго Твоего́ Отца́, с Ни́мже благословен еси, со пресвятым, благим и животворящим Твои́м Ду́хом, ныне и присно и во веки веко́в. Ами́нь.

Молитва вторая

Влады́ко Го́споди Иису́се Христе́, Бо́же мой, И́же неизреченнаго ради Твоего́ человеколюбия, на конец веко́в во плоть оболкийся от Приснодевы Марии, славлю о мне Твое́ спасительное промышление раб Тво́й, Влады́ко: песнословлю Тя, яко Тебе́ ради Отца́ познах: благословлю Тя, Егоже ради и Дух Святый в мир прииде: покланяюся Твое́й по плоти Пречистей Матери, таковей страшней тайне послужившей: восхваляю Твоя́ ангельская ликостояния, яко воспеватели и служители Твоего́ Величествия: ублажаю предтечу Иоанна, Тебе́ крестившаго, Го́споди: почитаю и провозвестившия Тя пророки, прославляю Апостолы Твоя́ святыя: торжествую же и мученики, священники же Твою́ славлю: покланяюся преподобным Твои́м, и вся Твоя́ праведники пестунствую. Таковаго и толикаго многаго и неизреченнаго лика Божественнаго в молитву привожду Тебе́, всещедрому Бо́гу, раб Тво́й, и сего ради прошу моим согрешением прощения, еже даруй ми все́х Твои́х ради святых, изряднее же святых Твои́х щедрот, яко благословен еси́ во веки. Ами́нь.

Молитва третья

Тебе́, Го́споди, единому благому и непамятозлобному, исповедаю грехи моя: Тебе́ припадаю вопия недостойный: согреших, Го́споди, согреших, и несмь достоин воззрети на высоту небесную, от множества неправд моих. Но, Го́споди мой, Го́споди, даруй ми слезы умиления, единый блаже и милостивый, яко да ими Тя умолю очиститися прежде конца от всякаго греха: страшно бо и грозно место имам проити, тела разлучився, и множество мя мрачное и безчеловечное демонов срящет, и никто́же в помощь спутствуяй, или избавляяй: тем припадаю Твое́й благости, не предаждь обидящим мя, ниже да похвалятся о мне врази мои, благий Го́споди, ниже да рекут: в руки наша пришел еси́ и нам предан еси. Ни, Го́споди, не забуди щедрот Твои́х, и не воздаждь ми по беззаконием моим, и не отврати лица Твоего́ от мене: но Ты, Го́споди, накажи мя, обаче милостию и щедротами, враг же мой да не возрадуется о мне, но угаси его на мя прещения, и все упраздни его действо, и даждь ми к Тебе́ путь неукорный, благий Го́споди, занеже и согрешив не прибегохко иному врачу и не прострох руки моея к Бо́гу чуждему. Не отрини убо моления моего, но услыши мя Твое́ю благостию, и утверди мое сердце страхом Твои́м: и да будет благодать Твоя́ на мне, Го́споди, яко огнь попаляяй нечистыя во мне помыслы, Ты бо еси, Го́споди, свет паче всякаго света: радость, паче всякия радости: упокоение, паче всякаго упокоения: жизнь истинная и спасение пребывающее во веки веко́в. Ами́нь.

Молитва Софии – Ипостасной Премудрости Божией, Спаси́телю нашему Господу Иисусу Христу (15 августа и 8 сентября)

Премудрый и всеблагий Го́споди, Спаси́телю наш! Просветивый сиянием пришествия Твоего́ мира концы и сопризвавый нас в Церковь Твою́ светлую, с обетованием наследия нетленныхи вечных благ, призри милостивно на нас, недостойных рабо́в Твои́х, и не помяни беззаконий наших, но по безмерному благоутробию Твоему́ прости нам вся прегрешения наша. Аще бо и преступаем святую волю Твою́, но не отметаемся Тебе́, Бо́га и Спа́са нашего: Тебе́ единому согрешаем, но и Тебе́ единому служим, в Тя единаго веруем, к Тебе́ единому прибегаем и Твои́ точию раби быти хощем. Помяни немощь естества нашего и обдержащия повсюду искушения врага и прелести и соблазны мира, ихже ради без Тебе́, якоже рекл еси, не можем творити ничегосоже. Сам очисти и спаси нас! Сам просвети умы наша, еже непоколебимо веровати в Тя, единаго Спа́са и Избавителя нашего! Сам подвигни сердца наша еже всецело любити Тя, единаго Бо́га и Творца нашего! Сам направи стопы наша, еже непреткновенно ходити во свете заповедей Твои́х. Ей, Го́споди Спаси́телю наш, яви нам великую и богатую милость Твою́: сотвори, да в преподобии и правде поживем вся дни живота нашего, и тако достойни будем во второе славное пришествие Твое́ услышати от Тебе́ милостивое призывание в Ца́рствие Небе́сное, еже получити сподоби нас, грешных и недостойных рабо́в Твои́х, и в наслаждении неизреченных красот его славити Тя вкупе со безначальным Твои́м Отце́м и присносущным Божественным Ду́хом во веки веко́в. Ами́нь.

Тропарь, гл. 1-й

На престоле огнезрачнем в вышнихседяй со Отце́м безначальным и Божественным Твои́м Ду́хом, благоволил еси́ явитися на земли, яко человек, исполняя предвечный о нас совет Святыя Троицы, Иису́се Христе́: сего ради и пострадал еси́ плотию, да спасеши мир и вознесеши избранныя Твоя́, идеже присно, яко Бог, во славе царствуеши. Сла́ва всеблагому Твоему́ совету, слава премудрому смотрению Твоему́, слава неизреченному снисхождению Твоему́, едине Человеколюбче.

Тропарь, гл. 8-й

Премудрость О́тчая, сияние славы и образе Ипостаси Его́, в начале небеса и землю основавый, благослови достояние Твое́, сохрани в мире императора, Церковь, град Тво́й и люди Твоя́ спаси.

Тропарь, гл. 4-й

Велия и неизреченная Премудрости Божией сила, София преименитая, пречистый храме, огнезрачный престоле Христа Бо́га нашего, в Тя бо вселися неизреченно Слово Божие и плотьбысть. Невидимый явися и Неприкосновенный из Тебе́ изыде и с человеки поживе, врага уловляя и человеки от клятвы древния свобождая. Мо́лим тя, Влады́чице, отягченных нас во гресех наших помиловати и спасти души наша и, яко человеколюбивая и милосердая Царице, призри на люди Твоя́ и умилосердися, заступи от напастей и скорбей лютых и грады наша невредимы сохрани, идеже ныне имя Твое́ Пресвятое боголепно славится.

Величание

Велича́ем Тя, Единоро́дный Сы́не Бо́жий Иису́се Христе́, вся премудростию Твое́ю в начале сотворшаго и человеческий падший род от вечной смерти всемилостиво искупившаго.

Молитвы Животворящему Кресту Господню

Молитва первая

О, всечестный и Животворящий Кре́сте Господень, Кровию Христа Бо́га нашего освященный и смертию Его́ нас от смерти вечныя свободивый! Ты еси́ знамение победы на врагов наших видимых и невидимых: ты имаши явитися в час Страшнаго Суда Христова: тебе смиренно покланяюся, честно прикасаюся и любезно тя лобызаю, нынешнее моление к Распятому на тебе принося, да исцелит тя силою в тебе Свое́ю от всехнедугов душевных и телесных, и сохранит от врагов видимых и невидимых, и неосужденна на суде Своем одесную поставит. Ей, Животворящий Кре́сте святы́й, на тебе Спа́с, умирая за умершыя грехми человеки, дух Свой яко человек испусти, Кровьже и воду источи, и сими треми, едино, еже паче все́х есть на потребу, спасение нам содела: во славу источника вод живых Бо́га Отца́, Себе́ же, от кровей Девических воплощенна Бо́га Сы́на, и Бо́га Ду́ха Свята́го, оживляющаго дух человеч: И́хже Триех во едином Божестве пособи и мне славити благодарственно, от воды крещения восприятою верою непорочною, в причастии же плоти и Крове Господних надеждою несумненною и в покаянии духом сокрушенным и любовию нелицемерною: ниже токмо в жизни сей плачевной, яко вода мимотекущей, браней и кровей исполненной, и яко пара исчезающей с воздыханием, но и в будущей блаженной прославлю Го́спода, пособием силы твоея, Кре́сте треблажение, да прославлю самым лица зрением верованному одержанием же чаянному и наслаждением любимому, единому в Тро́ице славимому в безконечныя веки веко́в. Ами́нь.

Молитва вторая

О, Пречистый и Животворящий Кре́сте Господень! Древле убо был еси́ казни позорныя орудие ныне же знамение спасения нашего – присно почитаемое и прославляемое! Како достойне возмогу аз недостойный воспети Тя и како дерзну преклонити колена сердца моего пред Искупителем моим, исповедая грехи свои? Но милосердие и неизреченное человеколюбие Распеншагося на тебе смиренное дерзновение подает ми, да отверзу уста моя во еже славити Тя; сего ради вопию Ти: радуйся, Кре́сте, церкве Христо́вы – красота и основание, всея вселенныя – утверждение, христиан все́х – упование, Царей – держава, верных – прибежище, ангелов – слава и воспевание, демонов – страх, губительство и отгнание, нечестивых и неверных – посрамление, праведных – пристанище, заблудших – наставниче, одержимых страстьми – раскаяние, нищих – обогащение, плавающих – кормчий, слабых – сила, во бранех – победа и одоление, сирых – верное покровение, вдов – заступниче, дев – целомудрия охранение, ненадеянных – надежда, недужных – врачи мертвых – воскресение! Ты прообразованный чудотворящим жезлом Моисея – животворный источник, напаяющий жаждущия духовныя жизни и услаждающий наши скорби, Ты – одр, на нем же царственно почил тридневно Воскресший Победительада. Сего́ ради и утро и в вечер и полудне прославляю Тя, треблаженное Древо, и молю волею Распеншагося на Тебе́, да просветит Он и укрепит Тобо́ю ум мой, да открыет в сердце моем источник любве совершенней и вся деяния моя и путие мои Тобо́ю осенит, да выну величаю Пригвожденнаго на Тебе́, грех моих ради, Го́споди Спаси́теля моего. Ами́нь.

Отдел второй
Молитвы Божией Матери

21 января в день празднования Ватопедской[2] (Афонской) иконы Божией Матери

Молитва

О, Пресвята́я Де́во, Ма́ти Го́спода, Царице небесе и земли! Вонми многоболезненному воздыханию души нашея, призри с высоты святыя Твоея́ на нас, с верою и любовию покланяющихся пречистому образу Твоему́. Се бо грехми погружаемии и скорбьми обуреваемии, взирая на Тво́й образ, яко живей Ти сущей с нами, приносим смиренная моления наша. Не имамы бо ни иныя помощи, ни инаго предстательства, ни утешения, токмо Тебе́, о, Ма́ти все́х скорбящих и обремененных! Помози нам немощным, утоли скорбь нашу, настави на путь правый нас заблуждающих, уврачуй и спаси безнадежных, даруй нам прочее время живота нашего в мире и тишине проводити, подаждь христианскую кончину, и на страшнем суде Сы́на твоего явися нам милосердая Заступница, да всегда поем, величаем и славим Тя, яко благую заступницу рода христианскаго, со всеми угодившими Бо́гу. Ами́нь.

25 января, в день празднования иконы Божией Матери, именуемой «Утоли моя печали»

Молитва

Надеждо все́х концев земли, пречистая Де́во, Госпоже Богоро́дице, утешение мое! Не гнушайся мене грешнаго, на Твою́ бо милость уповаю: угаси ми пламень греховный и покаянием ороси изсохшее мое сердце, очисти ум мой от греховных помыслов, прими мольбу, от души и сердца со воздыханием приносимую Тебе́. Буди о мне ходатаица к Сы́ну Твоему́ и Бо́гу, и укроти гнев Его́ матерними Твоими молитвами: душевныя и телесныя язвы исцели, Госпоже Влады́чице, утоли болезни души и тела, утиши бурю злых нападений вражеских, отъими бремя грехов моих, и не остави мене до конца погибнути, и печалию сокрушенное сердце мое утеши, да славлю Тя до последняго издыхания моего. Ами́нь.

Тропарь, гл. 3-й

Утоли болезни многовоздыхающия души моея, Утолившая всякую слезу от лица земли. Ты бо человеков болезни отгониши и грешных скорби разрушаеши: Тебе́ бо стяжахом всю надежду и упование, Пресвята́я Ма́ти Де́во.

5 февраля, в день иконы Божией Матери, именуемой «Взыскание погибших»

Молитва первая

О, Пресвята́я и Преблагословенная Де́во, Влады́чице Богоро́дице, Споручница грешных и Взыскание погибших! призри милостивым Твои́м оком на нас, предстоящих пред святою иконою Твое́ю и со умилением молящихся Тебе́: воздвигни нас из глубины греховныя, просвети ум наш, омраченный страстьми, и уврачуй язвы душ и телес наших. Не имамы иныя помощи, не имамы иныя надежды, разве Тебе́, Влады́чице: ты веси вся немощи и согрешения наша, к Тебе́ прибегаем и вопием: не остави нас Твое́ю небесною помощию, но предстани нам присно, и Твои́м неизреченным милосердием и щедротами спаси и помилуй нас погибающих. Даруй намы исправление греховныя жизни нашея и избави нас от скорбей, бед и болезней, от напрасныя смерти, ада и вечныя муки. Ты бо, Царице и Влады́чице, скорая Помощница и Заступница всем притекающим к Тебе́, и крепкое прибежище грешников кающихся. Пода́ждь убо нам, преблагая и всенепорочная Де́во, христианский конец живота нашего мирен и непостыден и сподоби нас Твои́м ходатайством вселитися в обителях небесных, идеже непрестанный глас празднующих радостию славит Пресвятую Троицу, Отца́ и Сы́на и Свята́го Ду́ха, ныне и присно и во веки веко́в. Ами́нь.

Молитва вторая

Заступнице усердная, благоутробная Го́спода Ма́ти, к Тебе́ прибегаю аз окаянный и паче все́х человеков грешнейший: вонми гласу моления моего, и вопль мой и стенание услыши. Я́ко беззакония моя превзыдоша главу мою, и аз, якоже корабль в пучине, погружаюся в море грехов моих. Но Ты, всеблагая и милосердая Влады́чице, не презри мене отчаяннаго и во гресех погибающаго: помилуй мя, кающагося в злых делах моих, и обрати на путь правый заблуждшую окаянную душу мою. На Тебе́, Влады́чице моя Богоро́дице, возлагаю все упование мое. Ты, Ма́ти Бо́жия, сохрани и соблюди мя под кровом Твои́м, ныне и присно и во веки веко́в. Ами́нь.

Тропарь, гл. 4-й

Взыщи нас погибающих, Пресвята́я Де́во, не по грехом бо нашим наказуеши нас, но по человеколюбию милуеши: избави нас от ада, болезни и нужды и спаси нас.

Величание

Велича́ем Тя, Пресвята́я Де́во, и чтем образ Тво́й святы́й, имже взыскуеши погибающих и нам даруеши благодать и исцеление.

12 февраля (31 марта и 24 апреля), в день Иверской иконы Божией Матери

Молитва

О, Пресвята́я Госпоже Влады́чице Богоро́дице, приими недостойную молитву нашу, и сохрани нас от навета злых человек и от напрасныя смерти, и даруй нам прежде конца покаяние, на моление наше умилосердися, и радость в печали место даруй. И избави нас, Госпоже, от всякия беды и напасти, скорби и печали и от всякаго зла. И сподоби нас, грешных рабо́в Твои́х, одесную стати во втором пришествии Сы́на Твоего́, Христа Бо́га нашего, и наследники нас быти сподоби царствия небеснаго и жизни вечныя, со всеми святыми в безконечныя веки веко́в. Ами́нь.

Тропарь, гл. 1-й

От святыя иконы Твоея́, о Влады́чице Богоро́дице, исцеления и цельбы подаются обильно с верою и любовию приходящим к ней: тако и мою немощь посети и душу мою помилуй, Благая, и тело исцели благодатию Твое́ю, Пречистая.

Величание

Велича́ем Тя, Пресвята́я Де́во, Богоизбранная отроковице, и чтем образ Тво́й святы́й, имже точиши исцеления, с верою всем притекающим.

21 февраля, в день Козельщанской иконы Божией Матери (в деревне Козельщине Полтавской губернии)

Молитва

Богоро́дице Де́во Пренепорочная Ма́ти Христа Бо́га нашего, Заступнице всего рода Христианскаго! Чудотворней Иконе Твое́й благоговейне предстояще, молим Тя, услыши нас молящихся Тебе́: приими благодарения наша недостойная о все́х неизреченных Твои́х к нам благодеяниих, в месте сем и во многих весях и градех земли Российския явленных и являемых: Ты бо еси́ больных исцеление, скорбящих утешение, заблуждающих исправление и вразумление. Буди всем нам покров и утешение, пристанище от всяких зол, бед и обстояний, от глада, труса, потопа, огня, меча, нашествия иноплеменник, смертоносныя язвы и от злых человек озлобления. О, Премилосердая Ма́ти, буди присно молитвенница любвеобильная о благостоянии святаго храма сего, о мире и тишине жительства общины сея, укрепи и поддержи священнодействующыя и служащыя во святем храме сем: осени вседержавшым покровом Твои́м строители и благотворители святыя обители сея, воздаждь им вечными дары щедрот Твои́х: заступи от всякия напасти и сохрани с верою и благоговением притекающия к чудотворней Иконе Твое́й и молящиеся Тебе́ с любовию зде и на всяком месте. Вознеси молитвы наша, яко кадило благовонное, ко Престолу Всевышняго, дарующаго нам здравие, долгоденствие и в трудех благочестивых поспешение, да Твои́м окормлением управляеми, и покровом Твои́м осеняеми, прославим Отца́, Сы́на и Свята́го Ду́ха и Твое́ Матернее о нас заступление, всегда, ныне и присно и во веки веко́в. Ами́нь.

7 марта, в день иконы Божией Матери, именуемой «Споручница грешных»

Молитва

О, Влады́чице преблагословенная, Защитнице рода христианскаго, прибежище и спасение притекающих к Тебе́! Вем, воистинну вем, яко зело согрешихи прогневах, премилостивая Госпоже, рожденнаго плотию от Тебе́ Сы́на Бо́жия: но имам многии образы прежде мене прогневавших Его́ благоутробие: мытари, блудницы и прочия грешники, имже дадеся прощение грехов их, покаяния ради и исповедания. Тыя убо образы помилованных очесем грешныя души моея представляя и на толикое Божие милосердие, онех приемшее, взирая, дерзнух и аз грешный прибегнути с покаянием ко Твоему́ благутробию. О, всемилостивая Влады́чице, да подаси ми руку помощи и испросиши у Сы́на Твоего́ и Бо́га матерними и святейшими Твоими молитвами тяжким моим грехам прощение. Верую и исповедую, яко Той, Егоже родила еси, Сын Тво́й, есть воистинну Христос, Сын Бо́га живаго, Су́дия живых и мертвых, воздаяй комуждо по делом его. Верую же паки и исповедую Тебе́ быти истинную Богородицу, милосердия Источник, Утешение плачущих, Взыскание погибших, сильную и непрестающую к Бо́гу Ходатаицу, зело любящую род христианский, и споручницу покаяния. Воистинну бо несть человеком иныя помощи и покрова, разве Тебе́, Госпоже премилостивая, и никто́же уповая на Тя постыдеся когда, и Тобо́ю умоляя Бо́га, никто́же оставлен бысть. Того ради молю Твою́ неисчетную благость: отверзи двери милосердия Твоего́ мне, заблуждшему и падшему в тимение глубины, не возгнушайся мене сквернаго, не презри грешнаго моления моего, не остави мене окаяннаго, яко в погибель злобный враг похитити мя ищет, но умоли о мне рожденнаго от Тебе́ милосердаго Сы́на Твоего́ и Бо́га, да простит великия моя грехи, и избавит мя от пагубы моея: яко да и аз со всеми получившими прощение воспою и прославлю безмерное милосердие Божие и Твое́ непостыдное о мне заступление в жизни сей и в нескончаемом веце. Ами́нь.

Тропарь, гл. 4-й

Честное Жилище бывши неизреченнаго естества Божественнаго выше слова и паче ума, и грешным еси́ Споручница, подаваеши благодать и исцеление, яко Ма́ти все́х Царствующаго, моли Сы́на Твоего́ получити нам милость в день судный.

14 марта, в день Феодоровской иконы Божией Матери

Молитва первая

О, Пресвята́я Влады́чице Богоро́дице и Приснодево Марие, единая надеждо нам грешным! к Тебе́ прибегаем и Тебе́ молим, яко велие имаши дерзновение пред рождшимся от Тебе́ по плоти Господем Богом и Спасителем нашим Иисусом Христом. Не презри слез наших, не возгнушайся воздыханий наших, не отрини скорби нашея, не посрами упования нашего на Тя, но матерними молении Твоими умоли Го́спода Бо́га, да сподобит нас, грешных и недостойных, свободитися от грехов и страстей душевных и телесных, умрети миру и жити Ему́ единому по вся дни живота нашего. О, Пресвята́я Влады́чице Богоро́дице, путешествующим спутешествуй и ограждай и охраняй оныя, избави пленных от пленения, свободи страждущихот бед, утеши сущихв печали скорбех и напастех, облегчи нищету и всяко злострадание телесное, и даруй всем вся потребная к животу, благоче́стию и жизни временней. Спаси, Влады́чице, вся страны и грады и сию страну и сей град, имже сия чудотворная и святая икона Твоя́ дадеся в утешение и ограждение, избави я от глада, губительства, труса, потопа, огня, меча, нашествия иноплеменных, междоусобныя брани, и отврати всякий гнев на ны праведно движимый. Даруй нам время на покаяние и обращение, избави нас от внезапныя смерти, и во время исхода нашего предстани нам явльшися, Де́во Богоро́дице, и избави нас от воздушных мытарств князей века сего сподоби на страшнем судищи Христовем стати одесную и соделай нас наследники вечных благ, да славим во веки великолепное имя Сы́на Твоего́ и Бо́га нашего со безначальным Его́ Отце́м и Святы́м и благим и животворящим Его́ Ду́хом, ныне и присно и во веки веко́в. Ами́нь.

Молитва вторая

О, премудрая Госпоже, Царице, Богоро́дице, приими смиренное моление наше, и не отрини нас, заступление и прибежище наше, и не возгнушайся нас недостойных, но, яко милосердая, не престани молящи, Егоже родила еси, да дарует нам прощение многих согрешений наших, да спасет нас имиже весть судьбами. Помилуй нас, Влады́чице, помилуй нас, несть бо нам спасения от дел. Темже верно вопием Ти: помилуй рабы Твоя́, и неплодное сердце наше покажи плодоносно благих дел. Призри́ на нас недостойных. Ты бо упование и покров наш, жизньи свет сердцу нашему. Я́ко невечерний свет от чрева Твоего́ воздвигшая, озари душу нашу, чистая, и отжени всяку мглу сердца нашего. Даруй нам умиление, покаяние и сокрушение сердечное. Сподоби нас по вся дни живота нашего творити волю Сы́на Твоего́ и Бо́га нашего и во всем благоугождати Ему́ единому. О, Богомати, не престани молящи Рождшагося от Тебе́ за вся притекающия с верою к сему чудотворному образу Твоему́ и подавай им скорую помощь и утешение в скорбех и напастех и злостраданиих, избави их от клеветы и злобы человеческия, от враг видимых и невидимых и всякия нужды и печали. Спаси отечество наше, царствующий град наш, град сей и вся грады и страны от всяких бед и нужд, и сотвори милостива нам быти Бо́га нашего, отврати всякий гнев Его́, на ны движимый, и избави ны от належащаго и праведнаго Его́ прещения. О, боголюбивая Влады́чице, Ангелов украшение, мучеников славо и все́х святых радосте, с ними моли Го́спода, да сподобит нас в покаянии скончати живота нашего течении. Всмерти же час, Пресвята́я Де́во избави нас от власти бесовския и осуждения, и ответа, и страшнаго испытания, и мытарств горьких, и огня вечнаго, да сподобльшеся славнаго царствия Бо́жия, величаем Тя и славим воплощшагося от Тебе́ Христа Бо́га нашего, Емуже слава со Отце́м и Святы́м Ду́хом, ныне и присно и во веки веко́в. Ами́нь.

Тропарь, гл. 4-й

Присшествием честныя Твоея́ иконы, Богоотроковице, обрадованный днесь Богохранимый град Кострома, якоже древний Израиль к кивоту завета, притекает к изображению лица Твоего́ и воплотившагося от Тебе́ Бо́га нашего, да Твои́м матерним к Нему предстательством присно ходатайствуеши всем, под сень крова Твоего́ прибегающим, мир и велию милость.

25 марта, в праздник Благовещения Пресвятой Деве Марии

Молитва первая

Приими, всеблагомощная, пречистая Госпоже Влады́чице Богородительнице, сия честныя дары, Тебе́ единой прикладныя от нас, недостойных рабо́в Твои́х, от все́х родов избранная, все́х тварей небесных и земных вышшая явльшаяся. Понеже бо Тебе́ ради бысть Господь сил с нами, и Тобо́ю Сы́на Бо́жия познахом, и сподобихомся святаго тела Его́ и пречистыя крове Его. Темже блаженна еси́ в родех родов, Богоблаженная, Херувимов светлейши и Серафимов честнейши сущая. И ныне, всепетая Пресвята́я Богоро́дице, не престай молящися о нас, недостойных рабех Твои́х, еже избавитися нам от всякаго совета лукаваго и от всякаго обстояния: и сохранитися нам неврежденным от всякаго ядовитаго прилога диавольскаго. Но даже до конца молитвами Твоими неосужденных нас соблюди: яко да Твои́м заступлением и помощию спасаеми, славу, хвалу, благодарение и поклонение за вся в Тро́ице единому Бо́гу и все́х Создателю возсылаем, ныне и присно и во веки веко́в. Ами́нь.

Молитва вторая

К Тебе́, пречистей Божией Матери, аз окаянный, припадая, молюся: виждь, Царице, яко безпрестанно согрешаю и прогневляю Сы́на Твоего́ и Бо́га моего. И многажды аще каюся, ложьпред Богом обретаюся, и каюся трепеща, да не како поразит мя Господь, и по часе мале паки таяжде творю. Сия ведущи, Влады́чице моя, Пресвята́я Богоро́дице, почто́ не помилуеши, почто́ не укрепиши мя, и чесо ради не подаси ми всегда благая творити? Веси убо, о Влады́чице, яко отнюдьимам в ненависти злая моя дела и всею мыслию люблю закон Бо́га моего. Но не вем, Госпоже пречистая, откуду я́же ненавижду, тая творю, и сей преступаю. Но не попущай, Пресвята́я, воли моей совершатися, неподобна бо есть, но да будет во мне воля Сы́на Твоего́ и Бо́га моего, да мя спасет, и вразумит, и подаст ми благодать Свята́го Ду́ха, дабы аз отныне престал сквернодействовати, и прочее бых пожил в повелениих Сы́на Твоего́, Го́спода нашего Иисуса Христа, Емуже подобает всякая слава, честь, поклонение и велелепие со безначальным Его́ Отце́м и с пресвятым и благим и животворящим Его́ духом, ныне и присно и во веки веко́в. Ами́нь.

16 апреля (и 1 сентября), в день Черниговской иконы Божией Матери

Молитва

О, пресвятая Госпоже, Влады́чице моя Богоро́дице, Небесная Царице, спаси и помилуй мя, грешнаго раба Твоего́, от напрасныя клеветы, от всякия беды и напасти и внезапныя смерти. Помилуй мя в дневных часех, и утренних, и вечерних, и во всякое время сохрани мя: стояща, седяща соблюди, и на всяком пути ходяща, и в нощных часех спяща снабди, покрый и заступи. Защити мя, Влады́чице Богоро́дице, от все́х враг моих, видимых и невидимых, и от всякаго злаго обстояния. На всяком месте и на всякое время буди ми, Ма́ти преблагая, необоримая стена и крепкое заступление.

О, пресвятая Госпоже Влады́чице Де́во Богоро́дице, приими недостойную молитву мою и сохрани мя от напрасныя смерти, и даруй ми прежде конца покаяние.

Пресвята́я Богоро́дице, спаси нас. Ты мне хранительница жизни всей явися, Пречистая! Ты мене избави от бесов в час смерти! Ты и по смерти упокой!

Под Твою́ милость прибегаем, Богоро́дице Де́во, молений наших не презри в скорбех, но от бед избави нас, едина чистая и благословенная. Пресвята́я Богоро́дице, спаси нас. Ами́нь.

7 мая, в день Любечской иконы Божией Матери

Молитва

О, пресвятая и преблагословенная Ма́ти Го́спода и Спа́са нашего Иисуса Христа, пречистая Приснодево, Богоро́дице Марие! Припадаем и покланяемся Тебе́ пред святою и чудотворною иконою Твое́ю, юже от лет древних зде чудесы многими и исцеленьми неисчетными прославити благоизволила еси. Смиренно молимся Тебе́, благой и милосердой заступнице нашей, предстательством угодника Твоего́ преподобнаго Антония Печерскаго, вонми гласу грешных молений наших, не презри воздыханий от души, виждь скорби и беды, нас обышедшия, и, яко любвеобильная воистинну Ма́ти, потщися на помощь нам безпомощным, унылым, во многия и тяжкия грехи впадшим и приснопрогневляющим Го́спода и Создателя нашего, Егоже умоли, Предстательнице наша, да не погубит нас со беззаконии нашими, но явит нам человеколюбную Свою милость. Испроси нам, Влады́чице, у благости Его́ телесное здравие и душевное спасение, благочестное и мирное житие, земли плодоносие, воздуха благорастворение, дожди благовременны и благословение свыше на вся благая дела и начинания наша. О, Царице Всепетая, Ма́ти Бо́жия всеблагая, простри Богоноснии руце Твои́ к возлюбленному Сы́ну Твоему́ и Бо́гу нашему, умоли Его́ вся ны спасти и избавити погибели вечныя. Я́коже древле на месте сем отцем нашим милость Твою́ являла еси, Влады́чице, сице и нам ныне яви, Богоро́дице, Твоя́ щедроты: болящия исцели, скорбящия утеши, бедствующим помози: споспеши всем нам носити иго Христово в терпении и смирении, и сподоби нас благочестно житие земное скончати, христианскую непостыдную кончину получити, и Небе́сное Ца́рствие унаследити, матерним ходатайством Твои́м к рождшемуся от Тебе́ Господу и Бо́гу нашему Иисусу Христу, Емуже, со Безначальным Его́ Отце́м и Пресвяты́м Ду́хом, подобает всякая слава, честь и поклонение, ныне и присно и во веки веко́в. Ами́нь.

Тропарь, гл. 4-й

Преблагословенная Царице, Пречистая Де́во Богоро́дице, прославльшая град Любечь угодника Твоего́ преподобнаго Антония Печерскаго рождением и чудотворныя иконы Твоея́ явлением, молим Тя, всеблагая, моли за ны рождшагося от Тебе́ Царя́ Христа Бо́га нашего, и матерним Твои́м к Нему предстательством избави нас от всякаго зла: недуги наша исцели, печали наша утоли и наследники яви нас Царствия Небеснаго, яко милосердая.

21 мая, в день Владимирской иконы Божией Матери

Молитва

О, всемилостивая Госпоже Богоро́дице, небесная Царице, всемощная заступнице, непостыдное наше упование! Благодари́м Тя о все́х благодеяниих, Российским людем от Тебе́ бывших, от древле и до днесь от чудотворныя иконы Твоея́ явленных. И ныне, преблагая Влады́чице, призри на ны грешныя и недостойныя рабы Твоя́, яви нам милость Твою́ и моли Сы́на Твоего́, Христа и Бо́га нашего, о еже избавитися нам от всякаго зла и сохранитися царствующим градом, всякому граду и веси, и всей стране нашей, от глада, губительства, труса, потопа, огня, меча, нашествия иноплеменник и междоусобныя брани. Сохрани и умудри пастырей Церкви, еже достойно пасти стадо Христово и право правити слово истины: укрепи Христолюбивое Всероссийское воинство, подаждь дух совета и разума военачальником, градоначальником и всем, иже во власти суть: ниспосли святое Твое́ благословение и всем православным христианам, покланяющимся Ти и молящимся пред цельбоносною Твое́ю иконою. Буди нам Заступница и Ходатаица пред престолом Всевышняго, идеже предстоиши. К кому убо прибегнем, аще не к Тебе́, Влады́чице? Кому принесем слезы и воздыхания, аще не к Тебе́, Пресвята́я Богоро́дице? Не имамы бо иныя помощи, не имамы иныя надежды, разве Тебе́, небесная Царице. Под Тво́й покров притекаем, молитвами Твоими ниспосли нам мир, здравие, земли плодоносие, воздуха благорастворение, избави ны от всяких бед и скорбей, от всяких недугов и болезней, от внезапныя смерти и от все́х озлоблений врагов видимых и невидимых. Вразуми и научи ны, о всемилостивая Заступнице, како безгрешно прейти путь земнаго сего жития: Ты веси немощи наша, веси и согрешения наша, но и веру веси, и упование видиши: даруй же нам исправление греховныя жизни и умягчи злая сердца наша. Укрепи в нас правую веру, вложи в сердца наша дух страха Бо́жия, дух благочестия, дух смирения, терпения и любве, в добрых делех преуспеяние: избави же ны от искушений, от пагубных душевредных учений, от неверия, развращения и погибели вечныя. Тебе́ убо просим, пречистая Влады́чице, и припадающе пред святою Твое́ю иконою, молимся, умилосердися на ны и помилуй ны, в страшный деньже суда ходатайством и заступлением Твои́м сподоби ны стати одесную Сы́на Твоего́, Христа Бо́га нашего, Ему́ же подобает всякая слава, честь и поклонение, со безначальным Его́ Отце́м, и пресвятым и благим и единосущным Его́ Ду́хом, ныне и присно и во веки веко́в. Ами́нь.

Тропарь, гл. 4-й

Дне́сь светло красуется славнейший град Москва, яко зарю солнечную восприемши, Влады́чице, чудотворную Твою́ икону: к нейже мы ныне притекающе и молящеся Тебе́, взываем сице: о пречудная Влады́чице Богоро́дице! молися из Тебе́ воплощенному Христу Бо́гу нашему, да избавит град сей и вся грады и страны христианския невредимы от все́х навет вражиих и спасет души наша, яко милосерд.

29 мая, в день Мателикийской иконы Божией Матери

Молитва

О, Пресвята́я Влады́чице и Богоро́дице, высшая Херувим и честнейшая Серафим, Богоизбранная Отроковице, все́х скорбящих радосте! подаждь утешение и нам, в скорби сущим: разве бо Тебе́ инаго прибежища и помощи не имамы. Ты едина еси́ радости нашея Ходатаица, и яко Матерь Бо́жия и Ма́ти милосердия, предстоящи у престола Пресвяты́я Троицы, можеш и нам помощи: никто́же бо притекаяй к Тебе́ посрамлен отходит. Услыши убо и нас ныне, в день скорби, пред Твое́ю иконою припадающих и со слезами Тебе́ молящихся: отжени от нас належащия на нас скорби и печали в сей временней жизни, не лишены же ны сотвори Твои́м всесильным ходатайством и вечныя, нескончаемыя радости в Царствии Сы́на Твоего́ и Бо́га нашего. Ами́нь.

11 июня, в день иконы Божией Матери «Милующая», или «Достойно есть»

Молитва

О, пресвятая и премилостивая Влады́чице Богоро́дице! припадая ко святей иконе Твое́й, смиренно молимся Тебе́, вонми гласу моления нашего, виждь скорби, виждь беды наша и, яко любвеобильная Ма́ти, потщися на помощь нам безпомощным, умоли Сы́на Твоего́ и Бо́га нашего: да не погубит нас за беззакония наша, но явит нам человеколюбно Свою милость. Испроси нам, Влады́чице, у благости Его́ телесное здравие и душевное спасение и мирное житие, земли плодоносие, воздуха благорастворение, и благословение свыше на вся благая дела и начинания наша. И якоже древле призрела еси́ милостиво на смиренное славословие послушника Афонскаго, воспевавшаго Тя пред пречистою иконою Твое́ю, и послала еси́ к нему Ангела научити его пети песнь небесную, е́юже славословят Тя Ангели: тако и ныне приими наше усердное молитвословие, Тебе́ приносимое. О, Царице Всепетая! простри ко Господу богоносныя Твоя́ руце, имиже Богомладенца Иисуса Христа носила еси, и умоли Его́ избавити нас от всякаго зла. Яви, Влады́чице, Твою́ милость к нам: болящия исцели, скорбящия утеши, бедствующим помози, и сподоби нас благочестно житие сие земное совершити, христианскую непостыдную кончину получити, и Небе́сное Ца́рствие наследити, матерним ходатайством Твои́м к рождшемуся от Тебе́ Христу Бо́гу нашему, Емуже со безначальным Его́ Отце́м и Пресвяты́м Ду́хом, подобает всякая слава, честь и поклонение, ныне и присно и во веки веко́в. Ами́нь.

Тропарь, гл. 4-й

Притецем, вернии, со дерзновением к милующей Царице Богоро́дице, и умиленно воззовем к Ней: ниспосли на ны милости Твоя́ богатыя: Великого госсподина нашего Патриарха Московскаго и всея Руси́ Алекси́я II во здравии и благоденствии соблюди: град сей избави от всякаго обстояния: мир даруй мирови и спасение душам нашим.

Тропарь, гл. 4-й

Отцев соберитеся все афонское множество, верно празднующе, днесь радующеся и светло восклицающе вси в веселии: Бо́жия бо Ма́ти ныне от Ангела преславно воспевается, темже яко Богородицу присно сию славим.

18 июля, в день Боголюбской иконы Божией Матери

Молитва первая

О, пречистая Госпоже Богоро́дице, Ма́ти Боголюбивая, надеждо нашего спасения! воззри милостиво на предстоящия с верою и любовию и покланяющияся пречистому образу Твоему́: приими наше хвалебное пение сие и пролей теплую Твою́ молитву о нас грешных ко Господу, да, презрев вся наша согрешения, спасет и помилует нас. О, предивная Влады́чице, покажи на нас чудныя милости Твоя́: сохрани архипастырей и пастырей Церкви и все Христолюбивое воинство. Мо́лим Тя умиленно, избави нас от всякия скорби, настави на путь всякия добродетели и благостыни, спаси от искушений, бед и болезней, изми от нас оклеветания и ссоры, сохрани от молниеноснаго грома, от запаления огненнаго, от глада, труса, потопа и смертоносныя язвы: подай нам свою милостивую помощь на пути, в мори и на суше, да не погибнем люте. О, всемилостивая, Боголюбивая Ма́ти, с твердым упованием возсылаем к Тебе́ нашу убогую молитву! не отрини наших слез и воздыханий, не забуди нас во вся дни живота нашего, но всегда пребывай с нами и Твои́м заступлением и ходатайством у Го́спода подаждь нам отраду, утешение, защиту и помощь, да выну славим и величаем преблагословенное и всепетое имя Твое́. Ами́нь.

Молитва вторая

О, чудная и вышшая все́х тварей, Царице Богоро́дице, небеснаго Царя́, Христа Бо́га нашего, Ма́ти! Услыши нас, грешных и недостойных раб Твои́х, в час сей молящихся и припадающих к Тебе́ с воздыханием и слезами, и умильно глаголющих: изведи нас от рова страстей, Влады́чице: избави нас от всякия скорби и печали, огради от всякия напасти и злых клевет и от неправеднаго и лютаго навета вра́жия. Можеши бо, о благодатная Матерь наша, не точию от всякаго зла сохранити люди Твоя́, но и всяким благодеянием снабдити и спасти: разве Тебе́ иныя предстательницы в бедах и обстояниих и теплыя ходатаицы о нас грешных не имамы к Сы́ну Твоему́, Христу Бо́гу нашему. Егоже умоли, Влады́чице, да, спасеннии Тобо́ю, славим и в будущем веце всесвятое имя Сы́на Твоего́ и Бо́га нашего, купно со Отце́м и Святы́м Ду́хом, ныне и в безконечные веки. Ами́нь.

Тропарь, гл. 4-й

Боголюбивая Царице, неискусомужная Де́во, Богоро́дице Марие, моли за ны Тебе́ возлюбившаго и рождшагося от Тебе́ Сы́на Твоего́, Христа и Бо́га нашего, подати нам оставление прегрешений, мирови мир, благаплодию изобилие, императору нашему Николаю Александровичу и наследию его спасение. Грады наша страны Российския от нахождения иноплеменных заступи, и от междоусобныя брани сохрани. О, Ма́ти, Боголюбивая Де́во! О, Царице всепетая! ризою Свое́ю покрый нас от всякаго зла, от видимых и невидимых враг защити и спаси души наша.

26 июня, в день Тихвинской иконы Божией Матери

Молитва

Благодари́м Тя, о, Преблагая и Пречистая, Преблагословенная Де́во, Влады́чице, Ма́ти Христа Бо́га нашего, о все́х благодеяниих Твои́х, я́же показала еси́ роду человеческому, наипаче же нам, христоименитым людем Российскаго народа, о нихже ниже самый ангельский язык к похвалению доволен будет, якоже и ныне удивила еси́ неизреченную Свою милость на нас, недостойных рабех Твои́х, преестественным самопришествием пречистыя Твоея́ иконы, е́юже всю просветила еси́ Росссийскую страну: темже и мы, грешнии, со страхом и радостию поклоняющеся, вопием Ти: о Пресвята́я Де́во, Царице и Богоро́дице, спаси и помилуй Великого господина нашего, Святейшего Патриарха Московскаго и всея Руси́ Алекси́я II, архиереи же и вся люди, и подаждь им победы на вся враги их, и сохрани царствующия грады, и вся грады и страны христианския, и сей святы́й храм от всякаго навета вра́жия избави, и всем вся на пользу даруй, ныне пришедшим с верою и молящимся рабом твоим, и покланяющимся пресвятому образу Твоему́: яко благословенна еси́ с рождшимся от Тебе́ Сы́ном и Богом, ныне и присно и во веки веко́в.

Ами́нь.

Тропарь, гл. 4-й

Дне́сь, яко солнце пресветлое, возсия нам на воздусе всечестная икона Твоя́, Влады́чице, лучами милости мир просвещающи: юже великая Россия, яко некий дар Божественный свыше, благоговейне восприемши, прославляет Тя, Богомати, все́х Владычицу, и от Тебе́ рождшагося Христа Бо́га нашего величает радостно. Емуже молися, о, Госпоже Царице Богоро́дице, да сохранит вся грады и страны христианския невредимы от все́х навет вражиих, и спасет верою покланяющихся Его́ Божественному и Твоему́ пречистому образу, Де́во неискусобрачная.

28 июля, в день иконы Божией Матери, именуемой «Троеручица»

Молитва

О, Пресвята́я и Преблагословенная Де́во, Богоро́дице Марие! припадаем и покланяемся Тебе́ пред святою иконою Твое́ю, воспоминающе преславное чудо Твое́ исцелением усеченныя десницы преподобнаго Иоанна Дамаскина, от иконы сея явленное, егоже знамение доныне видимо есть на ней, во образе третия руки, к изображению Твоему́ приложенныя. Мо́лимся Ти и просим Тя, всеблагую и всещедрую рода нашего Заступницу: услыши нас, молящихся Тебе́, и якоже блаженнаго Иоанна, в скорби и болезни к Тебе́ возопившаго, услышала еси: тако и нас не презри, скорбящих и болезнующих ранами страстей многоразличных, и к Тебе́ от души сокрушенныя и смиренныя усердно прибегающих: Ты зриши, Госпоже всемилостивая, немощи наша, озлобление наше, нужду, потребу нашу в Твое́й помощи и заступлении, яко отвсюду врагами окружени есмы, и несть помогающаго, ниже заступающаго, аще не Ты умилосердишися о нас, Влады́чице. Ей, молимтися, вонми гласу болезненному нашему и помози нам святоотеческую православную веру до конца дней наших непорочно сохранити, во все́х заповедех Господних неуклонно ходити, покаяние истинное о гресех наших всегда Бо́гу приносити и сподобитися мирныя христианския кончины и добраго ответа на страшном суде Сы́на Твоего́ и Бо́га нашего, Егоже умоли за нас матернею молитвою Твое́ю, да не осудит нас по беззакониям нашим, но да помилует нас по велицей и неизреченней милости Своей. О, Всеблагая! услыши нас и не лиши нас помощи Твоея́ державныя, да Тобо́ю спасение получивше, воспоем и прославим Тя на земле живых и рождшагося от Тебе́ Искупителя нашего, Го́спода Иисуса Христа, Емуже подобает слава и держава, честь и поклонение, купно со Отце́м и Святы́м Ду́хом всегда, ныне и присно и во веки веко́в. Ами́нь.

Тропарь, гл. 4-й

Дне́сь всемирная радость возсия нам велия, даровася святей горе Афонстей цельбоносна Твоя́, Влады́чице Богоро́дице, икона, со изображением тричисленно и нераздельно пречистых рук Твои́х, в прославление Святыя Троицы: созываеши бо верных и молящихся Тебе́ о сем познати, яко двема имееши Сы́на и Го́спода держати, третию же яви на прибежище и покров чтущим Тя от всяких напастей и бед избавляти, да вси, притекающии к Тебе́ верою, приемлют неоскудно от все́х зол свобождение, от врагов защищение, сего ради и мы вкупе со Афоном вопием: радуйся Благодатная, Господь с Тобо́ю!

8 июля (22 октября), в день Казанской иконы Божией Матери

Молитва

О, пресвятая Госпоже Влады́чице, Богоро́дице! Со страхом, верою и любовию припадающе пред честною иконою Твое́ю, молим Тя: не отврати лица Твоего́ от прибегающихк Тебе́. Умоли, милосердая Ма́ти, Сы́на Твоего́ и Бо́га нашего, Го́спода Иисуса Христа, да сохранит мирно страну нашу, Церковь Свою святую да незыблему соблюдет от неверия, ересей и раскола. Не имамы бо иныя помощи, не имамы иныя надежды, разве Тебе́, пречистая Де́во: Ты еси́ всесильная христиан помощница и заступница. Избави все́х, с верою Тебе́ молящихся, от падений греховных, от навета злых человек, от всяких искушений, скорбей, бед и от напрасныя смерти. Даруй нам дух сокрушения, смирение сердца, чистоту помышлений, исправление греховныя жизни и оставление прегрешений, да вси благодарне воспевающе величия Твоя́, сподобимся Небеснаго Царствия и тамо со всеми святыми прославим пречестное и великолепое имя Отца́ и Сы́на и Свята́го Ду́ха. Ами́нь.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.

Примечания

1

Все даты приводятся по Церковному (Юлианскому) календарю.

Вернуться

2

Название «Ватопедской» икона получила от чуда, совершившегося над отроком царевичем Аркадием, сыном Императора Феодосия Великого, упавшего с корабля в море и живым выброшенного назад на берег под куст близ Благовещенского Афонского монастыря в 395 году.

Вернуться